שרת התחבורה הנחתה את הרשות הארצית לתחבורה ציבורית לאפשר תשלום במזומן לקשישים המוגדרים כ"אזרח ותיק"
אחרי אינספור השפלות שחוו אזרחים וותיקים באוטובוסים בשל חוסר המודעות לשינויים באופן התשלום שקבע משרד התחבורה נוכח משבר הקורונה, שרת התחבורה מירי רגב הנחתה את הרשות הארצית לתחבורה ציבורית לאפשר תשלום במזומן לקשישים המוגדרים כ"אזרח ותיק" ולמלווים של נוסעים עיוורים.
כזכור, בשל תקנות החירום למניעת התפשטות נגיף הקורונה נאסר על תשלום במזומן באוטובוסים והנוסעים התבקשו לשלם באמצעות רב קו בלבד. כתוצאה מכך נוסעים רבים ובעיקרם קשישים שלא היה ברשותם כרטיס רב קו או כאלו שהתקשו בהטענתו, התבקשו לרדת מהנסיעה.
במשרד התחבורה נחשפו לתופעה המרגיה, ורגב התחייבה כי תקיים עבודת מטה בעניין. כעת, לאחר בחינת החלופות, התקבלה כאמור ההחלטה לאפשר את התשלום במזומן.
ההחלטה מתואמת גם עם נציגי נהגי האוטובוסים ומימושה יחל ב-12.7, על מנת לאפשר לחברות התחבורה להיערך ליישומה באופן בטיחותי.
רגב: "הבטחתי לטפל במצוקת הקשישים שציפו לפתרונות שיאפשרו להם את המוביליות החברתית והנגישות התחבורתית באמצעות התחבורה הציבורית בכלל והאוטובוסים בפרט. הנחתי את אנשי הרשות הארצית לתחבורה ציבורית לעקוב מקרוב אחר יישום ההנחיה בשטח ולוודא כי אנו שומרים על בטיחות הנהגים והנוסעים כאחד, באופן ראוי ומידתי".